Ka Phatwe 29, 1945, kwa Pokanong ya Tirelo ya beke le beke, Phuthego ya Freetown e ne ya tlotla ka letsholo le lesha le le neng le itsisitswe mo kgatisong ya Informant (e gone jaanong e bidiwang Tirelo ya Rona ya Bogosi) ya Sedimonthole 1944. Phuthego nngwe le nngwe e ne e tshwanetse go itsise le go nna le motseletsele wa dipokano di le nnè tsa phatlalatsa mo “toropokgolong nngwe le nngwe, mo motseng mongwe le mongwe le mo motsaneng mongwe le mongwe” o o mo tshimong ya yone. Pokano nngwe le nngwe e ne e tla nna le puo ya ura e le nngwe e neelwa ke mokaulengwe (wa dingwaga tse 18 kgotsa kwa godimo) yo o neng a dirile sentle mo Sekolong sa Bodiredi sa Puso ya Modimo. Morago ga dipokano tseo tse nnè, bakaulengwe ba ne ba tla rulaganya ditlhopha tsa go ithuta Baebele gore di thuse batho ba ba kgatlhegang mo lefelong lengwe le lengwe.